KOMISSION TÄYTÄNTÖÖNPANOPÄÄTÖS (EU) 2021/869,

annettu 27 päivänä toukokuuta 2021,

täytäntöönpanopäätöksen (EU) 2018/638 muuttamisesta sen voimassaolon päättymispäivän osalta tuhoojan Spodoptera frugiperda (Smith) unionin alueelle kulkeutumisen ja siellä leviämisen estämiseksi toteutettavien toimenpiteiden jatkamiseksi

(tiedoksiannettu numerolla C(2021) 3576)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 28 artiklan 1 kohdan g ja h alakohdan ja 41 artiklan 2 kohdan,

sekä katsoo seuraavaa:

(1) Komission täytäntöönpanopäätöksellä (EU) 2018/638 (2) vahvistetaan kiireelliset toimenpiteet haitallisen organismin Spodoptera frugiperda (Smith), jäljempänä ’asianomainen tuhooja’, unioniin kulkeutumisen ja siellä leviämisen estämiseksi.

(2) Asianomainen tuhooja mainitaan komission täytäntöönpanoasetuksen (EU) 2019/2072 (3) liitteessä II olevassa A osassa tuhoojana, jonka ei tiedetä esiintyvän unionin alueella. Se myös mainitaan komission delegoidun asetuksen (EU) 2019/1702 (4) liitteessä prioriteettituhoojana.

(3) Täytäntöönpanopäätöksen (EU) 2018/638 hyväksymisen jälkeen asianomainen tuhooja on edelleen levinnyt nopeasti maailmanlaajuisesti ja kohti unionin aluetta, mikä korostaa tarvetta valppauteen sekä kyseisessä päätöksessä säädettyihin erityistoimenpiteisiin alueellisesta kartoittamisesta.

(4) Lisäksi tuoduista hyödykkeistä tehtyjen asianomaisen tuhoojan löydösten määrä on edelleen korkea ja kasvilajit, joissa asianomaista tuhoojaa esiintyy, vaihtelevat. Sen vuoksi asianomaiseen tuhoojaan liittyvät kasvinterveysriskit edellyttävät lisäkartoituksia.

(5) Näin ollen on tärkeää jatkaa täytäntöönpanopäätöksessä (EU) 2018/638 vahvistettuja toimenpiteitä, jotta jatkossakin unionin aluetta suojellaan estämällä asianomaisen tuhoojan kulkeutuminen unioniin ja siellä leviäminen.

(6) Täytäntöönpanopäätöksen (EU) 2018/638 voimassaoloa olisi siksi jatkettava 30 päivään kesäkuuta 2023, jotta sitä voitaisiin ennen kyseistä päivämäärää tarkastella uudelleen.

(7) Sen vuoksi täytäntöönpanopäätöstä (EU) 2018/638 olisi muutettava.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Korvataan täytäntöönpanopäätöksen (EU) 2018/638 8 artikla seuraavasti: ”8 artikla Tätä päätöstä sovelletaan 30 päivään kesäkuuta 2023.”

2 artikla Tätä päätöstä sovelletaan 1 päivästä heinäkuuta 2021.

3 artikla Tämä päätös on osoitettu kaikille jäsenvaltioille.

Tehty Brysselissä 27 päivänä toukokuuta 2021. Komission puolesta Stella KYRIAKIDES Komission jäsen

(1) EUVL L 317, 23.11.2016, s. 4.

(2) Komission täytäntöönpanopäätös (EU) 2018/638, annettu 23 päivänä huhtikuuta 2018, kiireellisistä toimenpiteistä haitallisen organismin Spodoptera frugiperda (Smith) unioniin kulkeutumisen ja siellä leviämisen estämiseksi (EUVL L 105, 25.4.2018, s. 31).

(3) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(4) Komission delegoitu asetus (EU) 2019/1702, annettu 1 päivänä elokuuta 2019, Euroopan parlamentin ja neuvoston asetuksen (EU) 2016/2031 täydentämisestä vahvistamalla prioriteettituhoojien luettelo (EUVL L 260, 11.10.2019, s. 8).